# **COMITETUL JUDEŢEAN PENTRU SITUAŢII DE URGENŢĂ TULCEA**

## H O T Ă R Â R E A Nr. 42

Comitetul Judeţean pentru Situaţii de Urgenţă Tulcea, constituit prin Ordinul Prefectului Judeţului Tulcea nr.204/27.04.2020, cu modificările și completările ulterioare, întrunit în ședință extraordinară în ziua de 05.08.2020,

Având în vedere:

- prevederile Legii nr.55/2020 *privind unele măsuri pentru prevenirea şi combaterea efectelor pandemiei de COVID-19*,

- prevederile Legii nr.136/2020 *privind instituirea unor măsuri în domeniul sănătăţii publice în situaţii de risc epidemiologic şi biologic*,

- prevederile Hotărârii de Guvern nr.553/2020 *privind prelungirea stării de alertă pe teritoriul României începând cu data de 17 iulie 2020, precum şi stabilirea măsurilor care se aplică pe durata acesteia pentru prevenirea şi combaterea efectelor pandemiei de COVID-19,*

- Hotărârea Comitetului Naţional pentru Situaţii de Urgenţă nr.37/28.07.2020 *privind stabilirea unor măsuri de limitare a răspândirii infecțiilor cu SARS-CoV-2 la nivelul spaţiilor/activităților unde există un risc crescut de infectare,*

- prevederile Hotărârii de Guvern nr.588/2020 *pentru modificarea şi completarea anexelor nr. 2 şi 3 la Hotărârea Guvernului nr. 553/2020 privind prelungirea stării de alertă pe teritoriul României începând cu data de 17 iulie 2020, precum şi stabilirea măsurilor care se aplică pe durata acesteia pentru prevenirea şi combaterea efectelor pandemiei de COVID-19,*

Luând în considerare adresa Direcţiei de Sănătate Publică a Judeţului Tulcea nr.13419/03.08.2020 referitoare la evaluarea situaţiei epidemiologice din judeţul Tulcea privind riscuri potenţiale de apariție şi extindere a infecţiei cu coronavirus nou SARS-CoV-2,

Ţinând cont de Hotărârea nr.6/01.08.2020 adoptată de Comitetul Local pentru Situaţii de Urgenţă Niculiţel şi Hotărârea nr.5/03.08.2020 adoptată de Comitetul Local pentru Situaţii de Urgenţă Babadag,

În conformitate cu prevederile O.U.G. nr.21/2004 privind Sistemul Naţional de Management al Situaţiilor de Urgenţă, cu modificările şi completările ulterioare şi H.G. nr.1491/2004 pentru aprobarea Regulamentului-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă,

**H O T Ă R Ă Ş T E :**

**Art.1** În perioada **07.08.2020/ora 00.00 – 20.08.2020/ora 24.00**, se instituie obligativitatea purtării măştii de protecţie, astfel încât să acopere nasul şi gura, de către toate persoanele care au împlinit vârsta de 5 ani, prezente în următoarele spaţii publice deschise: piețe, târguri, oboare, zone de aşteptare - staţii de autobuz, peroane şi altele asemenea, zone în care se desfăşoară serbări publice sau pelerinaje, exteriorul obiectivelor turistice din **localităţile Niculiţel** şi **Cerna**, judeţul Tulcea.

**Art.2**  Începând cu data de **07.08.2020,** se instituie obligativitatea purtării măştii de protecţie, astfel încât să acopere nasul şi gura, de către toate persoanele care au împlinit vârsta de 5 ani, prezente în **pieţele agroalimentare din**:

- **municipiul Tulcea** - Piaţa Nouă (Piaţa Sf.Gheorghe), Piaţa Vest, Piaţa Veche şi Piaţa din Cartier E3, **zilnic,** **în intervalul orar 08.00-18.00**;

- **oraşul Babadag,** judeţul Tulcea, **în zilele de joi şi duminică, în intervalul orar 07.00-12.00**;

- **în celelalte unităţi administrativ-teritoriale** din judeţul Tulcea, **zilnic, în intervalul orar 08.00-18.00.**

**Art.3** Începând cu data de **07.08.2020**, se instituie obligativitatea purtării măştii de protecţie, astfel încât să acopere nasul şi gura, de către toate persoanele care au împlinit vârsta de 5 ani, care formează grupuri mai mari de 6 persoane, prezente pe **Faleza Municipiului Tulcea - zona de promenadă, zona de îmbarcare/debarcare nave şi zona autogară/gară**, **zilnic,** **în intervalul orar 09.00-14.00** şi **18.00-21.00.**

**Art.4** Începând cu data de **07.08.2020,** se instituie obligativitatea purtării măştii de protecţie, astfel încât să acopere nasul şi gura, de către toate persoanele care au împlinit vârsta de 5 ani, care formează grupuri mai mari de 6 persoane, prezente în:

**- parcurile din municipiul Tulcea -** Parcul Sf.Gheorghe (Piaţa Nouă), Parcul Personalităţilor, Parcul Lac Ciuperca, Parcul Orăşelul Copiilor, Parcul Victoria (Zona Pelican), Parcul Veolia (Cartier Lotizare), Parcul Delta (zona Hotel „Delta” 3 stele), Parcul Carol (zona Hotel „Delta” 4 stele), Parcul 1 Mai (Piaţa Civică), Parcul cu Platani (zona str. Concordiei), Parcul Monumentul Independenței, **zilnic,** **în intervalul orar 09.00-11.00** şi **15.00-21.00**;

- **Piaţa Civică** şi **parcul din centrul oraşului Babadag,** judeţul Tulcea, **zilnic, în intervalul orar 18.00-23.00**.

**Art.5** Începând cu data de **07.08.2020/ora 00.00**, se instituie obligativitatea purtării măștii de protecţie, astfel încât să acopere nasul şi gura, de către toate persoanele care au împlinit vârsta de 5 ani, prezente la toate **ritualurile (nunți, botezuri, pomeni) şi slujbele religioase** ce se desfăşoară atât în interiorul cât şi în afara lăcașurilor de cult (curțile şi perimetrele exterioare ale acestora), cu respectarea regulilor de distanțare fizică între enoriași.

În toate celelalte spaţii deschise (ex. intrări de bloc) **în care se formează** **aglomerări de persoane**, se recomandă purtarea măștii de protecţie şi respectarea regulilor de distanțare fizică.

**Art.6** În toate **instituţiile publice/societăţi comerciale** se impune creșterea responsabilităţii managerului de a verifica şi monitoriza respectarea măsurilor privind obligativitatea purtării măștii de către salariați.

**Art.7** Administratorii/Proprietarii spaţiilor publice deschise stabilite potrivit alineatelor mai sus menţionate, afișează la loc vizibil informaţii privind obligativitatea purtării măștii de protecţie în spaţiile respective.

**Art.8** Ţinând cont de contextul epidemiologic actual din judeţ, cu număr de cazuri pozitive în creştere, se recomandă tuturor unităţilor administrativ-teritoriale din judeţul Tulcea să nu încurajeze organizarea de evenimente artistice/spectacole (gen Zilele Municipiului Tulcea, zilele comunei, etc.) **în perioada 07.08.2020 – 31.08.2020** şi să nu emită autorizaţii/avize pentru astfel de evenimente.

**Art.9** Prin grija Centrului Operațional din cadrul Inspectoratului pentru Situaţii de Urgenţă „DELTA” al Judeţului Tulcea, prezenta Hotărâre se va aduce la cunoştinţa tuturor instituţiilor, pentru punere în aplicare.

Emisă astăzi, 05 august 2020.

**PREŞEDINTELE**

#### Comitetului Judeţean pentru Situaţii de Urgenţă

**P R E F E C T,**

**IORDAN ALEXANDRU-CRISTIAN**